作者:李曾伯
標題:沁園春
內容:雨抹晴妝，修眉鏡清，寸碧翠濃。對蒹葭盡處，叢叢煙樹，池塘側畔，面面芙蓉。千百棲烏，兩三過雁，時有婆娑一笛風。斜陽裡，更青帘半卷，在小橋東。佳人何日重逢。問還肯扁舟載酒從。笑平生勁概，寸心如鐵，中年老態，兩鬢成蓬。荷鍤栽蔬，腰鐮刈稻，且寄西郊圖畫中。空回首，望五湖鷗鷺，心事容容。